S-1315/2013

Mál þetta, sem dómtekið var miðvikudaginn 12. febrúar 2014, er höfðað með ákæru lögreglustjórans á höfuðborgarsvæðinu, útgefinni 17. desember 2013, á hendur F-kk-þgf H-kk-þgf, kt. 151280-5369, Miðtúni 2, Reykjavík, fyrir fíkniefnalagabrot, með því að hafa, miðvikudaginn 10. apríl 2013, að Hestavaði 1 í Reykjavík, haft í vörslum sínum í sölu- og dreifingarskyni 117 kannabisplöntur og 510,5 g af kannabislaufum, og hafa um nokkurt skeið fram til þess dags ræktað greindar plöntur.

Telst þetta varða við 2. gr., sbr. 4., 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Krafist er upptöku á 117 kannabisplöntum og 510,5 g af kannabislaufum, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er krafist upptöku á átta gróðurhúsalömpum, tveimur loftsíum, tveimur tjöldum og fjórum „ballest“, samkvæmt 7. mgr. 5. gr. sömu laga, en samkvæmt ákæru voru þessir munir notaðir til framleiðslu og meðferðar kannabisplantnanna.

Verjandi ákærða krefst þess að ákærði verði dæmdur til vægustu refsingar er lög leyfa, sem jafnframt verði bundin skilorði. Þá krefst verjandi hæfilegra málsvarnarlauna að mati dómsins sem greiðist úr ríkissjóði.

Málsatvik

Hinn 10. apríl 2013 réðst lögregla í húsleit í íbúð sem ákærði hafði til umráða í fjölbýlishúsi að Hestavaði 1 í Reykjavík. Við leitina fundust 30 kannabisplöntur í stofu og 10 plöntur í geymslu í sameign hússins, undir svokölluðum ræktunartjöldum. Þá fundust 77 græðlingar í kassa í fataskáp í svefnherbergi, sem tengdur var ljósa- og vökvunarbúnaði. Loks var lagt hald á talsvert magn af laufum í plastpoka, sem reyndust vega 510,5 g. Ljósmyndir sem lögregla tók á vettvangi eru meðal gagna málsins. Lögreglumenn yfirheyrðu ákærða á vettvangi og er hljóðupptaka af skýrslutökunni meðal gagna málsins.

Sýni af framangreindum plöntum og græðlingum voru send Rannsóknastofu í lyfja- og eiturefnafræði til greiningar. Samkvæmt matsgerð rannsóknastofunnar, dagsettri 15. maí 2013, reyndust þau innihalda tetrahýdrókannabínól.

Við þingfestingu málsins játaði ákærði að hafa haft 40 kannabisplöntur í vörslum sínum, að hluta til í dreifingarskyni, og að hafa ræktað plönturnar, eins og honum er gefið að sök í ákæru. Hann neitaði hins vegar að hafa haft í vörslum sínum 77 plöntur til viðbótar og kvað þar hafa verið um afklippur að ræða. Þá hafnaði ákærði því að kannabislauf, sem lögregla lagði hald á, hefði innihaldið ávana- og fíkniefni. Vegna afstöðu ákærða fór fram aðalmeðferð í málinu og gaf hann þá skýrslu, ásamt lögreglumönnum J-kk-þgf G-kk-þgf, Þ-kk-þgf R-kk-þgf H-kk-þgf og S-kk-þgf E-kk-þgf, sem komu á vettvang í umrætt sinn, og I-kvk-þgf S-kvk-þgf, lyfjafræðingi hjá Rannsóknastofu í lyfja- og eiturefnafræði.

Niðurstaða

Sem að framan greinir hefur ákærði að hluta til viðurkennt þá háttsemi sem honum er gefin að sök í ákæru. Við yfirheyrslu hjá lögreglu viðurkenndi hann jafnframt að hafa haft til ræktunar 77 kannabisgræðlinga, sem fundust í kassa í skáp í svefnherbergi íbúðarinnar. Kom fram hjá ákærða að græðlingarnir hefðu átt að koma í stað plantna sem ræktaðar voru í stofu og geymslu, eftir að þær hefðu verið skornar niður. Við aðalmeðferð málsins kannaðist ákærði við að hafa komið greinum af kannabisplöntum fyrir í kassanum, með þeim búnaði sem að framan er lýst, en gaf óljósar skýringar á tilganginum með því. Samkvæmt staðfestri matsgerð Rannsóknastofu í lyfja- og eiturefnafræði greindist tetrahýdrókannabínól í græðlingunum, sem að framan er rakið. Þá kom fram kom hjá vitninu S-kk-þgf E-kk-þgf rannsóknarlögreglumanni að laufblöð, sem lögregla lagði hald á í umrætt sinn, hefðu verið sams konar og blöð á þeim kannabisplöntum sem lagt var hald á í íbúðinni og verður það jafnframt ráðið af ljósmyndum sem teknar voru á vettvangi.

Samkvæmt framansögðu er leitt í ljós að ákærði hafi haft í vörslum sínum 117 kannabisplöntur og 510,5 g af kannabislaufum, og að hafa staðið að ræktun plantnanna, sem í ákæru greinir. Við yfirheyrslu hjá lögreglu viðurkenndi ákærði að hafa ætlað að selja það efni sem kæmi úr ræktun, eða afhenda það í skiptum fyrir önnur fíkniefni. Með vísan til þess, og að teknu tilliti til umfangs ræktunarinnar, þykir óhætt að leggja til grundvallar að ákærði hafi haft plönturnar í vörslum sínum í sölu- og dreifingarskyni. Verður ákærði sakfelldur samkvæmt ákæru og telst háttsemi hans þar rétt færð til refsiákvæða.

Ákærði er fæddur árið 1980. Sakaferill hans hefur ekki áhrif á refsingu. Þykir refsing ákærða hæfilega ákveðin fangelsi í fjóra mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Upptæk eru dæmd 117 kannabisplöntur, 510,5 g af kannabislaufum, átta gróðurhúsalampar, tvær loftsíur, tvö tjöld, og fjögur „ballest“, samkvæmt lagaákvæðum sem í ákæru greinir.

Ákærði greiði málsvarnarþóknun skipaðs verjanda síns, S-kk-ef S-kk-ef hdl., 138.050 krónur að meðtöldum virðisaukaskatti. Ákærði greiði 203.687 krónur í annan sakarkostnað.

Af hálfu ákæruvaldsins flutti málið K-kk-nf I-kk-nf V-kk-nf aðstoðarsaksóknari.

R-kvk-nf H-kvk-nf héraðsdómari kveður upp dóminn.

Dómsorð:

Ákærði, F-kk-nf H-kk-nf, sæti fangelsi í fjóra mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Upptæk eru dæmd 117 kannabisplöntur, 510,5 g af kannabislaufum, átta gróðurhúsalampar, tvær loftsíur, tvö tjöld, og fjögur „ballest“.

Ákærði greiði málsvarnarþóknun skipaðs verjanda síns, S-kk-ef S-kk-ef hdl., 138.050 krónur, og 203.687 krónur í annan sakarkostnað.

R-kvk-nf H-kvk-nf